સુરભિ એપાર્ટમેન્ટમાં બીજા માળના ફ્લૅટ નંબર ચોત્રીસમાં લાગેલી આગ ફાયર બ્રિગ્રેડના બે જવાનોની સમયસૂચકતા દ્વારા આસાનીથી કાબૂમાં આવી ને બુઝાઈ ગઈ. આગ બેડરૂમથી આગળ નહોતી લાગી. આજુબાજુમાં રહેતા લોકો તેમજ સિક્યુરીટી ગાર્ડના જણાવ્યા પ્રમાણે ફ્લૅટ નંબર ચોત્રીસમાં રહેતા આલોક શેઠનો પરિવાર છેલ્લા પાંચેક વર્ષથી વિદેશમાં રહેતો હોવાથી એમની સ્થાનિક કંપનીની જીપનો ડ્રાઈવર કપિલ રોજ રાત્રે સૂવા આવતો હતો. ફાયર બ્રિગેડના જવાનો આગ લાગવાનું કારણ અને નુકસાનનું તારણ કાઢવા ફ્લૅટમાં પ્રવેશ્યા. બેડરૂમનું દ્રશ્ય જોતાં જ એમના પગ થંભી ગયા. રૂમમાં સેટી પલંગ સાથે સળગીને કાળીમશ થઈ ગયેલી એક લાશ પડી હતી. સેટીની આસપાસ કારપેટ અને ટિપોઈ અર્ધ સળગી ગયેલા હતા. સુરભિ એપાર્ટમેન્ટથી બે કિ.મી. દૂર આવેલા પોલીસ સ્ટેશને જાણ કરવામાં આવી જ હતી. તેથી પી.એસ.આઈ. ભરતકુમાર, જે. પ્રભાકરન, હે.કો.રણજિતસિંહ, સ.કો.અમૃત જાદવ અને ફોટોગ્રાફર સુમન પટેલ જીપમાં આવી પહોંચ્યા.